b'\n_START_ARTICLE_\nTrondheim\n_START_PARAGRAPH_\nTrondheim (tr\xc3\xb3ndhjem) je pristani\xc5\xa1\xc4\x8de, ob\xc4\x8dina in glavno mesto v administrativni regiji S\xc3\xb8r-Tr\xc3\xb8ndelag na Norve\xc5\xa1kem._NEWLINE_Trondheim le\xc5\xbei na ob izlivu reke Nidelve ob ju\xc5\xbeni obali fjorda (Trondheimsfjorden) v osrednji Norve\xc5\xa1ki. Danes je Trondheim tretje najve\xc4\x8dje mesto v dr\xc5\xbeavi, ki \xc5\xa1teje 166.708 prebivalcev (podatki zbrni na dan 31. julija 2008). Mesto je pomembno pristani\xc5\xa1\xc4\x8de v zalivu, ki nikoli ne zamrzne. V preteklosti je bil Trondheim, ki je tudi sede\xc5\xbe evangeli\xc4\x8danske \xc5\xa1kofije, skoraj tiso\xc4\x8d let kraj kronanja norve\xc5\xa1kih kraljev. V mestu, ki ga je osnoval leta 977 Olaf Tryggvasson z imenom Nidaros stoji Nidarosdomen, najve\xc4\x8dja gotska katedrala v Skandinaviji. Katedralo so gradili od 11. do 13. stoletja in jo v 19. stoletju restavrirali. Nad mestom stoji trdnjava Kristiansen zgrajena 1682._NEWLINE_V preteklosti je bil Trondheim pomembno sredi\xc5\xa1\xc4\x8de pokristjanjevanja Islandije, danes pa je predvsem gospodarsko, trgovsko, kulturno in \xc5\xa1olsko sredi\xc5\xa1\xc4\x8de z univerzo ustanovljeno leta 1910, ladjedelnico ter strojno in lesnopredelovalno industrijo. Preko pristani\xc5\xa1\xc4\x8da, ki je tudi pomembno za tranzit iz \xc5\xa0vedske poteka obse\xc5\xbeen izvoz lesa, rib in pirita.'